
DIRECŢIA SANITARĂ VETERINARĂ ŞI PENTRU SIGURANŢA ALIMENTELOR BIHOR



INFORMARE DE PRESĂ
Precizări ale Direcției Sanitare Veterinare și pentru Siguranța Alimentelor Bihor 
Urmare a apariției în spațiul public a unor informații incorecte referitoare la evoluția pestei porcine africane (PPA), în scopul informării corecte a cetățenilor, D.S.V.S.A. Bihor, face următoarele precizări:  

1. D.S.V.S.A. Bihor nu a emis nici un act sanitar-veterinar de stingere oficială a bolii, nici nu a informat despre stingerea focarelor de PPA din județul Bihor. Aceste afirmații sunt confirmate de cele 10 comunicate de presă postate pe site-ul oficial al DSVSA Bihor și remise către toate instituțiile mass media din județ. De asemenea, pe site-ul oficial al Autorității Naționale Sanitare Veterinare și pentru Siguranța Alimentelor sunt postate cel puțin săptămânal comunicate de presă privitoare la actualizarea informațiilor referitoare la evoluția pestei porcine africane în România – ultimul fiind postat în data de 14.11.2018 și cuprinde informații referitoare la numărul de focare ale acestei epizotii, declarate oficial în fiecare județ afectat de această boală ;
2. În data de 31.10.2018 ( data emiterii buletinului de analiză cu rezultat pozitiv, de către Institutul de Diagnostic si Sănătate Animală București (I.D.S.A.) – Laboratorul Național de Referință pentru Pestă Porcină Africană) D.S.V.S.A. Bihor a informat operativ toate instituțiile mass media din județ asupra diagnosticării unui nou focar de pestă porcină africană. La acest comunicat se adaugă și intervențiile din ultimile 2 săptămâni în mass media televizată, avute de către DSVSA Bihor – prin reprezentanții săi, prin care s-au furnizat date reale și la zi asupra evoluției acestei epizotii; 
3. Până la această dată D.S.V.S.A. Bihor, nu are în evidență evoluția unor focare de PPA în satul Hodoș, și în consecință nu a desfășurat activități de asanare a focarelor de PPA în satul Hodoș. În ce privește măsurile specifice zoosanitare dispuse de către Centrul Local de Combatere a Bolilor Bihor, în scopul combaterii și prevenirii apariției pestei porcine africane, acestea sunt în corespondență cu prevederile legale, naționale și comunitare în vigoare;
4. Până la această dată D.S.V.S.A. Bihor, nu are în evidență, informații referitoare la evoluția unor suspiciuni a pestei porcine africane în estul județului sau vecinătatea orașului Aleșd. De asemenea nu au fost expediate probe recoltate de la porcinele originare din zonele menționate anterior catre I.D.S.A. în vederea confirmării pestei porcine africane.
În speranța că informațiile furnizate vor fi folosite în interesul și spre informarea cetățenilor,
 Cu deosebită consideraţie,

Director executiv,

Dr. REMUS OVIDIU MOȚOC

